CELEX: 32020D1106
Language: el
Date: 2020-07-24 00:00:00
Title: Εκτελεστική απόφαση (ΕΕ) 2020/1106 της Επιτροπής της 24ης Ιουλίου 2020 σχετικά με την οργάνωση προσωρινού πειράματος δυνάμει των οδηγιών του Συμβουλίου 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ όσον αφορά το επίσημο ποσοστό ελέγχου για τον επιτόπιο καλλιεργητικό έλεγχο υπό επίσημη επίβλεψη για βασικούς σπόρους προς σπορά, σπόρους επιλογής από γενεές προγενέστερες των βασικών σπόρων προς σπορά και πιστοποιημένους σπόρους προς σπορά [κοινοποιηθείσα υπό τον αριθμό C(2020) 4955]

28.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 242/7
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1106 ΤΗΣ ΕΠΙΤΡΟΠΗΣ
         της 24ης Ιουλίου 2020
         σχετικά με την οργάνωση προσωρινού πειράματος δυνάμει των οδηγιών του Συμβουλίου 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ όσον αφορά το επίσημο ποσοστό ελέγχου για τον επιτόπιο καλλιεργητικό έλεγχο υπό επίσημη επίβλεψη για βασικούς σπόρους προς σπορά, σπόρους επιλογής από γενεές προγενέστερες των βασικών σπόρων προς σπορά και πιστοποιημένους σπόρους προς σπορά
         
            
               [κοινοποιηθείσα υπό τον αριθμό C(2020) 4955]
            
         
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 66/401/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών (1), και ιδίως το άρθρο 13α,
         Έχοντας υπόψη την οδηγία 66/402/ΕΟΚ του Συμβουλίου, της 14ης Ιουνίου 1966, περί εμπορίας σπόρων δημητριακών προς σπορά (2), και ιδίως το άρθρο 13α,
         Έχοντας υπόψη την οδηγία 2002/54/ΕΚ του Συμβουλίου, της 13ης Ιουνίου 2002, περί εμπορίας σπόρων τεύτλων προς σπορά (3), και ιδίως το άρθρο 19,
         Έχοντας υπόψη την οδηγία 2002/57/ΕΚ του Συμβουλίου, της 13ης Ιουνίου 2002, περί εμπορίας των σπόρων προς σπορά των ελαιούχων και κλωστικών φυτών (4), και ιδίως το άρθρο 16,
         Εκτιμώντας τα ακόλουθα:
         
                     (1)
                  
                  
                     Οι πιστοποιημένοι σπόροι κτηνοτροφικών φυτών, δημητριακών, τεύτλων, ελαιούχων και κλωστικών φυτών, σύμφωνα με τις οδηγίες 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ αντίστοιχα, υπόκεινται σε επιτόπιο καλλιεργητικό έλεγχο υπό επίσημη επίβλεψη. Ποσοστό τουλάχιστον 5 % των καλλιεργειών των σπόρων αυτών (στο εξής: σταθερό ελάχιστο ποσοστό 5 %) υπόκειται σε επίσημο επιτόπιο έλεγχο.
                  
               
                     (2)
                  
                  
                     Οι βασικοί σπόροι προς σπορά και οι σπόροι επιλογής από γενεές προγενέστερες των βασικών σπόρων προς σπορά πιστοποιούνται, εάν όλες οι καλλιέργειες των εν λόγω σπόρων (στο εξής: σταθερό ποσοστό 100 %) έχουν υποβληθεί σε επίσημους καλλιεργητικούς ελέγχους οι οποίοι πληρούν τους όρους που καθορίζονται στις οδηγίες 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ.
                  
               
                     (3)
                  
                  
                     Σε πρόσφατο προσωρινό πείραμα που οργανώθηκε με βάση την εκτελεστική απόφαση 2012/340/ΕΕ της Επιτροπής (5), καταδείχθηκε ότι και για τους βασικούς σπόρους προς σπορά και τους σπόρους επιλογής από γενεές προγενέστερες των βασικών σπόρων προς σπορά, ο επιτόπιος καλλιεργητικός έλεγχος υπό επίσημη επίβλεψη από αδειοδοτημένους και εκπαιδευμένους επιθεωρητές των εταιρειών παραγωγής σπόρων συνιστά βελτιωμένη εναλλακτική πρόταση σε σχέση με τους επίσημους επιτόπιους καλλιεργητικούς ελέγχους. Ο επίσημος έλεγχος του καθορισμένου ποσοστού του 5 % των σπόρων προς σπορά ήταν επαρκής για να αποδειχθεί ότι το επίπεδο των επιτόπιων καλλιεργητικών ελέγχων υπό επίσημη επίβλεψη μπορεί επίσης να είναι κατάλληλο για τους βασικούς σπόρους προς σπορά και τους σπόρους επιλογής από γενεές προγενέστερες των βασικών σπόρων προς σπορά. Ωστόσο, ενδέχεται να είναι δυνατές περαιτέρω βελτιώσεις, συνυπολογιζομένων των επιδόσεων των προμηθευτών σπόρων.
                  
               
                     (4)
                  
                  
                     Ο κανονισμός (ΕΕ) 2017/625 του Ευρωπαϊκού Κοινοβουλίου και του Συμβουλίου (6) για τους επίσημους ελέγχους, που ορίζει ένα εναρμονισμένο ενωσιακό πλαίσιο για την οργάνωση επίσημων ελέγχων σε ολόκληρη την αγροδιατροφική αλυσίδα, απαιτεί από τις αρμόδιες αρχές να διενεργούν τακτικά επίσημους ελέγχους σε όλους τους υπευθύνους επιχειρήσεων με βάση τον κίνδυνο και με κατάλληλη συχνότητα. Με βάση την πείρα που αποκτήθηκε από την εφαρμογή των εν λόγω κανόνων, η δυνατότητα διενέργειας του επίσημου ελέγχου των σπόρων προς σπορά επιτόπου, στο πλαίσιο επίσημης επίβλεψης που πραγματοποιείται με συχνότητες που καθορίζονται σύμφωνα με προσέγγιση βάσει κινδύνου, θα πρέπει επίσης να διερευνηθεί στο πλαίσιο των οδηγιών 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ.
                  
               
                     (5)
                  
                  
                     Για τις αρμόδιες αρχές, ο προγραμματισμός της συχνότητας των ελέγχων τους στο πλαίσιο της επίσημης επίβλεψης, λαμβανομένων υπόψη ορισμένων κριτηρίων κινδύνου σε σχέση με τις δραστηριότητες των προμηθευτών σπόρων και τα προηγούμενα αποτελέσματα της συμμόρφωσης, μπορεί να αποτελέσει βελτιωμένη εναλλακτική πρόταση αντί της εφαρμογής του σταθερού ελάχιστου ποσοστού 5 % για τους πιστοποιημένους σπόρους. Ως συνέπεια του πρόσφατου προσωρινού πειράματος, θα πρέπει επίσης να πραγματοποιείται δοκιμή για τους βασικούς σπόρους προς σπορά και τους σπόρους επιλογής από γενεές προγενέστερες των βασικών σπόρων προς σπορά, οι οποίοι ελέγχονται επίσημα σε ποσοστό 100 %.
                  
               
                     (6)
                  
                  
                     Οι αρμόδιοι επίσημοι φορείς των κρατών μελών θα πρέπει να λαμβάνουν υπόψη ορισμένα κριτήρια κινδύνου σε σχέση με τις δραστηριότητες των προμηθευτών σπόρων και τα προηγούμενα αποτελέσματα της συμμόρφωσης, για τον προγραμματισμό της συχνότητας των επίσημων ελέγχων τους. Είναι αναγκαίο να θεσπιστούν εναρμονισμένα κριτήρια για τον σκοπό αυτό. Ως εκ τούτου, θα πρέπει να οργανωθεί προσωρινό πείραμα ώστε να αξιολογηθεί η εν λόγω εναλλακτική.
                  
               
                     (7)
                  
                  
                     Τα κράτη μέλη που συμμετέχουν στο πείραμα είναι αναγκαίο να απαλλαγούν από τις υποχρεώσεις των επίσημων επιτόπιων ελέγχων με σταθερό ποσοστό 100 % των βασικών σπόρων προς σπορά και των σπόρων επιλογής από γενεές προγενέστερες των βασικών σπόρων προς σπορά και των ελέγχων, με σταθερό ελάχιστο ποσοστό 5 % των σπόρων προς σπορά για τους πιστοποιημένους σπόρους προς σπορά στο πλαίσιο της επίσημης επίβλεψης που προβλέπεται στις οδηγίες 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ.
                  
               
                     (8)
                  
                  
                     Τα κράτη μέλη που συμμετέχουν στο πείραμα θα πρέπει να υποβάλλουν ετησίως έκθεση στην Επιτροπή και στα κράτη μέλη, ώστε να ενημερώνονται τα άλλα κράτη μέλη και η Επιτροπή και να διευκολύνεται η αξιολόγηση της προόδου και της παρακολούθησης του πειράματος.
                  
               
                     (9)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Αντικείμενο
            
               1.   Οργανώνεται προσωρινό πείραμα σε επίπεδο Ένωσης (στο εξής: πείραμα), με σκοπό να αξιολογηθεί, όσον αφορά τον επίσημο έλεγχο των καλλιεργειών για την παραγωγή βασικών σπόρων προς σπορά, σπόρων επιλογής από γενεές προγενέστερες των βασικών σπόρων προς σπορά και των πιστοποιημένων σπόρων στο πλαίσιο των επιτόπιων καλλιεργητικών ελέγχων υπό επίσημη επίβλεψη, σύμφωνα με τις διατάξεις της παραγράφου 2 του παρόντος άρθρου, των οδηγιών 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ:
               
                           α)
                        
                        
                           κατά πόσον μια προσέγγιση βάσει κινδύνου που διενεργείται σύμφωνα με το άρθρο 3 της παρούσας απόφασης μπορεί να αποτελέσει βελτιωμένη εναλλακτική πρόταση αντί του ελέγχου
                           
                                       i)
                                    
                                    
                                       σταθερού ελάχιστου ποσοστού 5 % των σπόρων προς σπορά για τους πιστοποιημένους σπόρους·
                                    
                                 
                                       ii)
                                    
                                    
                                       σταθερού ποσοστού 100 % των σπόρων προς σπορά για βασικούς σπόρους προς σπορά και σπόρους επιλογής από γενεές προγενέστερες των βασικών σπόρων προς σπορά, και
                                    
                                 
                     
                           β)
                        
                        
                           κατά πόσον τα κριτήρια εκτίμησης επικινδυνότητας που ορίζονται στο άρθρο 3 παράγραφος 1 της παρούσας απόφασης είναι ενδεδειγμένα.
                        
                     
            
               2.   Οι διατάξεις που αναφέρονται στην παράγραφο 1 είναι οι ακόλουθες:
               
                           α)
                        
                        
                           άρθρο 2 παράγραφος 1 στοιχείο Β σημείο 1 περίπτωση δ), άρθρο 2 παράγραφος 3 στοιχείο Α περίπτωση γ) και άρθρο 14α στοιχείο α) της οδηγίας 66/401/ΕΟΚ, καθώς και παράρτημα I σημείο 6·
                        
                     
                           β)
                        
                        
                           άρθρο 2 παράγραφος 1 στοιχείο Γ περίπτωση δ), άρθρο 2 παράγραφος 1 στοιχείο Γα περίπτωση γ), άρθρο 2 παράγραφος 1 στοιχείο Δ σημείο 1 περίπτωση δ), άρθρο 2 παράγραφος 1 στοιχείο Δ σημείο 2 περίπτωση β), άρθρο 2 παράγραφος 1 στοιχείο Δ σημείο 3 περίπτωση γ), άρθρο 2 παράγραφος 3 στοιχείο Α περίπτωση γ) και άρθρο 14α στοιχείο α) της οδηγίας 66/402/ΕΟΚ, καθώς και παράρτημα I σημείο 7·
                        
                     
                           γ)
                        
                        
                           άρθρο 2 παράγραφος 1 στοιχείο γ) σημείο iv), άρθρο 2 παράγραφος 3 στοιχείο Α περίπτωση γ) και άρθρο 21 στοιχείο α) της οδηγίας 2002/54/ΕΚ, και παράρτημα I μέρος Α σημείο 4 της οδηγίας·
                        
                     
                           δ)
                        
                        
                           άρθρο 2 παράγραφος 1 στοιχείο γ) σημείο iv), άρθρο 2 παράγραφος 1 στοιχείο δ) σημείο 1 περίπτωση ii), άρθρο 2 παράγραφος 1 στοιχείο δ) σημείο 2 περίπτωση iii), άρθρο 2 παράγραφος 5 στοιχείο Α περίπτωση γ) και άρθρο 18 στοιχείο α) της οδηγίας 2002/57/ΕΚ, και παράρτημα I σημείο 5 της οδηγίας.
                        
                     
         
         
            Άρθρο 2
            Συμμετοχή των κρατών μελών
            Όλα τα κράτη μέλη μπορούν να συμμετάσχουν στο πείραμα.
            Τα κράτη μέλη που αποφασίζουν να συμμετάσχουν στο πείραμα («τα συμμετέχοντα κράτη μέλη») ενημερώνουν την Επιτροπή και τα άλλα κράτη μέλη, αναφέροντας τα είδη, τις κατηγορίες και τις περιφέρειες που καλύπτονται από τη συμμετοχή τους και τυχόν περιορισμούς.
            Τα συμμετέχοντα κράτη μέλη μπορούν να διακόψουν τη συμμετοχή τους ανά πάσα στιγμή, αρκεί να ενημερώσουν την Επιτροπή σχετικά.
         
         
            Άρθρο 3
            Εκτίμηση επικινδυνότητας
            
               1.   Τα κράτη μέλη διενεργούν την εκτίμηση επικινδυνότητας των προμηθευτών σπόρων και προσαρμόζουν αναλόγως την έκταση των επίσημων ελέγχων τους σε ποσοστό μεταξύ 1 % και 100 % των σπόρων προς σπορά όσον αφορά τους επιτόπιους καλλιεργητικούς ελέγχους υπό επίσημη επίβλεψη.
               Για την εκτίμηση επικινδυνότητας των προμηθευτών σπόρων λαμβάνονται υπόψη τα ακόλουθα κριτήρια:
               
                           α)
                        
                        
                           είδη και μέθοδοι παραγωγής·
                        
                     
                           β)
                        
                        
                           περιοχή παραγωγής και αριθμός αγρών·
                        
                     
                           γ)
                        
                        
                           οι δραστηριότητες υπό τον έλεγχο του προμηθευτή σπόρων·
                        
                     
                           δ)
                        
                        
                           η γεωγραφική θέση των δραστηριοτήτων ή των εργασιών·
                        
                     
                           ε)
                        
                        
                           κάθε πληροφορία για το ενδεχόμενο παραπλάνησης των χρηστών των σπόρων, ιδίως όσον αφορά την ταυτότητα, την υγεία και την ποιότητα, τις ιδιότητες, τη σύνθεση, την ποσότητα, τη χώρα ή περιοχή καταγωγής, τη μέθοδο παραγωγής των σπόρων·
                        
                     
                           στ)
                        
                        
                           το ιστορικό των προμηθευτών σπόρων όσον αφορά τα αποτελέσματα των επίσημων ελέγχων και των ελέγχων εκ των υστέρων που διενεργήθηκαν στις καλλιέργειές τους και τη συμμόρφωση με την απαίτηση που ορίζεται στην παράγραφο 2·
                        
                     
                           ζ)
                        
                        
                           η αξιοπιστία και τα αποτελέσματα των ελέγχων που διενεργήθηκαν από τους προμηθευτές σπόρων, ιδίως από αδειοδοτημένο επιτόπιο επιθεωρητή ή από τρίτο μέρος, κατόπιν αιτήματος των προμηθευτών σπόρων, συμπεριλαμβανομένων, κατά περίπτωση, των ιδιωτικών συστημάτων διασφάλισης της ποιότητας, με σκοπό την εξακρίβωση της συμμόρφωσης με την απαίτηση που ορίζεται στην παράγραφο 2·
                        
                     
                           η)
                        
                        
                           κάθε πληροφορία που ενδέχεται να υποδηλώνει μη συμμόρφωση με την απαίτηση που ορίζεται στην παράγραφο 2.
                        
                     
            
               2.   Η καλλιέργεια που πρόκειται να ελεγχθεί επίσημα προέρχεται από σπόρους που έχουν υποβληθεί σε επίσημο έλεγχο εκ των υστέρων σύμφωνα με τις οδηγίες 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ.
            
            
               3.   Ένα ποσοστό των δειγμάτων από τις παρτίδες των σπόρων προς σπορά που συγκομίζονται από τις καλλιέργειες λαμβάνεται για επίσημο έλεγχο εκ των υστέρων και, κατά περίπτωση, για επίσημη εργαστηριακή δοκιμή των σπόρων προς σπορά όσον αφορά την ταυτότητα και την καθαρότητα της ποικιλίας. Τα κράτη μέλη προσδιορίζουν τις παρτίδες σπόρων για τις οποίες έχουν διενεργηθεί επίσημοι έλεγχοι σύμφωνα με την προσέγγιση βάσει κινδύνου που ορίζεται στην παράγραφο 1.
            
            
               4.   Τα συμμετέχοντα κράτη μέλη συγκρίνουν, για την ίδια συγκομιδή του ίδιου αγρού, το σταθερό ελάχιστο ποσοστό 5 % των σπόρων προς σπορά που υπόκεινται σε επίσημο έλεγχο με τον επίσημο έλεγχο βάσει κινδύνου των καλλιεργειών και των συγκομιζόμενων σπόρων όταν δεν ορίζεται σταθερό ελάχιστο ποσοστό.
            
         
         
            Άρθρο 4
            Παρεκκλίσεις από τις οδηγίες 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ
            Κατά παρέκκλιση από τις οδηγίες 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ, για τους σκοπούς του πειράματος, τα συμμετέχοντα κράτη μέλη απαλλάσσονται από τις υποχρεώσεις τους όσον αφορά τον επίσημο επιτόπιο καλλιεργητικό έλεγχο των βασικών σπόρων προς σπορά, των σπόρων επιλογής από γενεές προγενέστερες των βασικών σπόρων προς σπορά και τους επίσημους ελέγχους των πιστοποιημένων σπόρων, που προβλέπονται στις ακόλουθες διατάξεις:
            
                        1)
                     
                     
                        άρθρο 2 παράγραφος 1 στοιχείο Β σημείο 1 περίπτωση δ), άρθρο 2 παράγραφος 3 στοιχείο Α περίπτωση γ) και άρθρο 14α στοιχείο α) της οδηγίας 66/401/ΕΟΚ και παράρτημα I σημείο 6 της οδηγίας·
                     
                  
                        2)
                     
                     
                        άρθρο 2 παράγραφος 1 στοιχείο Γ περίπτωση δ), άρθρο 2 παράγραφος 1 στοιχείο Γα περίπτωση γ), άρθρο 2 παράγραφος 1 στοιχείο Δ σημείο 1 περίπτωση δ), άρθρο 2 παράγραφος 1 στοιχείο Δ σημείο 2 περίπτωση β), άρθρο 2 παράγραφος 1 στοιχείο Δ σημείο 3 περίπτωση γ), άρθρο 2 παράγραφος 3 στοιχείο Α περίπτωση γ) και άρθρο 14α στοιχείο α) της οδηγίας 66/402/ΕΟΚ, και παράρτημα I σημείο 7 της οδηγίας·
                     
                  
                        3)
                     
                     
                        άρθρο 2 παράγραφος 1 στοιχείο γ) σημείο iv), άρθρο 2 παράγραφος 3 στοιχείο Α περίπτωση γ) και άρθρο 21 στοιχείο α) της οδηγίας 2002/54/ΕΚ, και παράρτημα I μέρος Α σημείο 4 της οδηγίας· και
                     
                  
                        4)
                     
                     
                        άρθρο 2 παράγραφος 1 στοιχείο γ) σημείο iv), άρθρο 2 παράγραφος 1 στοιχείο δ) σημείο 1 περίπτωση ii), άρθρο 2 παράγραφος 1 στοιχείο δ) σημείο 2 περίπτωση iii), άρθρο 2 παράγραφος 5 στοιχείο Α περίπτωση γ) και άρθρο 18 στοιχείο α) της οδηγίας 2002/57/ΕΚ, και παράρτημα I σημείο 5 της οδηγίας.
                     
                  
         
            Άρθρο 5
            Υποβολή εκθέσεων
            
               1.   Για κάθε έτος τα συμμετέχοντα κράτη μέλη υποβάλλουν στην Επιτροπή και στα άλλα κράτη μέλη, έως τις 31 Μαρτίου του επόμενου έτους, έκθεση σχετικά με τα αποτελέσματα του πειράματος που διενεργήθηκε σύμφωνα με το άρθρο 3.
            
            
               2.   Μετά τη λήξη του πειράματος και, οπωσδήποτε, μετά την παύση της συμμετοχής τους, τα συμμετέχοντα κράτη μέλη υποβάλλουν στην Επιτροπή και στα λοιπά κράτη μέλη, έως τις 31 Μαρτίου του επόμενου έτους, τελική έκθεση για τα αποτελέσματα του πειράματος.
               Η εν λόγω έκθεση μπορεί να περιλαμβάνει άλλες πληροφορίες που τα συμμετέχοντα κράτη μέλη θεωρούν σχετικές με τους σκοπούς του πειράματος.
            
         
         
            Άρθρο 6
            Χρονική περίοδος
            Το πείραμα αρχίζει την 1η Αυγούστου 2020 και λήγει στις 31 Ιουλίου 2027.
         
         
            Άρθρο 7
            Αποδέκτες
            Η παρούσα απόφαση απευθύνεται στα κράτη μέλη.
         
         
            Βρυξέλλες, 24 Ιουλίου 2020.
            
               
                  Για την Επιτροπή
               
               Στέλλα ΚΥΡΙΑΚΙΔΟΥ
               
                  Μέλος της Επιτροπής
               
            
         
         
            (1)  ΕΕ 125 της 11.7.1966, σ. 2298/66.
         
            (2)  ΕΕ 125 της 11.7.1966, σ. 2309/66.
         
            (3)  ΕΕ L 193 της 20.7.2002, σ. 12.
         
            (4)  ΕΕ L 193 της 20.7.2002, σ. 74.
         
            (5)  Εκτελεστική απόφαση 2012/340/ΕΕ της Επιτροπής, της 25ης Ιουνίου 2012, σχετικά με την οργάνωση προσωρινού πειράματος δυνάμει των οδηγιών του Συμβουλίου 66/401/ΕΟΚ, 66/402/ΕΟΚ, 2002/54/ΕΚ, 2002/55/ΕΚ και 2002/57/ΕΚ όσον αφορά τον επιτόπιο καλλιεργητικό έλεγχο υπό επίσημη επίβλεψη για βασικούς σπόρους προς σπορά και σπόρους επιλογής από γενεές προγενέστερες των βασικών σπόρων προς σπορά (ΕΕ L 166 της 27.6.2012, σ. 90).
         
            (6)  Κανονισμός (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (ΕΕ) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (ΕΕ L 95 της 7.4.2017, σ. 1).